กรมควบคุมโรค จับตาสถานการณ์โควิด-19 ผ่านพฤษภาคมไปได้ทุกอย่างก็เป็นไปตามแผน
นพ.โอภาส การย์กวินพงศ์ อธิบดีกรมควบคุมโรค กล่าวถึงการทำโรคโควิด-19 เป็นโรคประจำถิ่น ว่า เดิมมีการตั้งกรอบไว้วันที่ 1 กรกฎาคม 2565 ซึ่งยังเหลือเวลาอีกหลายเดือนเพราะโควิดเปลี่ยนแปลงตลอดเวลา โดยขณะนี้ทุกจังหวัดได้เตรียมแผนและความพร้อมรองรับไปแล้ว ขณะนี้กำลังทบทวนแผนตามสถานการณ์ ซึ่งต้องดูหลายปัจจัย โดยปัจจัยที่ไม่อาจคาดการณ์ได้คือ เชื้อกลายพันธุ์ ที่ยังต้องตาดูว่ากลายพันธุ์แล้วแพร่ง่ายขึ้นหรือไม่ รุนแรงขึ้นหรือไม่ และดื้อต่อการรักษาหรือไม่ แต่เท่าที่ติดตาม ณ ขณะนี้เป็นเพียงการกลายพันธุ์เล็กๆ น้อยๆ และคาดว่าการกลายพันธุ์ไม่น่าจะเยอะกว่านี้แล้วเพราะโลกได้เจอไปแล้ว ทั้งเจอตัวที่รุนแรงสุดคือ เดลตา และตัวที่ติดง่ายคือ โอมิครอน แต่ไม่ประมาทด้วยการติดตามการเปลี่ยนแปลงเชื้อตลอด หากพบการกลายพันธุ์ที่น่ากังวล กระทรวงฯ จะแจ้งเตือนประชาชนทันที ส่วนปัจจัยอื่นทั้งเรื่องบุคคล มีภูมิคุ้มกันพอหรือไม่ ขณะนี้ไทยฉีดวัคซีนเข็ม 1 แล้วกว่า ร้อยละ 80 ผู้สูงอายุฉีดไปเกือบ 11 ล้านแล้ว และเข็มบูสเตอร์ก็คงเพิ่มขึ้นเรื่อยๆ ถ้าคนมีภูมิคุ้มกันหลังจากติดเชื้อ หลังจากฉีดวัคซีนก็จะทำให้เมื่อติดเชื้อซ้ำก็โอกาสลดลง แล้วก็อาการไม่รุนแรง ความพร้อมเรื่องระบบ เมื่อคนรู้จัก โควิดมากขึ้น รู้ว่าฉีดวัคซีนแล้วติดเชื้อได้ แต่ติดอาการไม่มาก ไม่ต้องกินยาก็หายได้ หากมีอาการรู้ว่ายามี มีการรักษา จากนี้ที่ต้องดูคือ ช่วงเดือน พฤษภาคมที่ต้องดูทั้งผลจากการผ่อนคลายผู้เดินทางเข้าประเทศ ยกเลิก Test and Go และอีกเรื่องคือ การเปิดเทอม ที่ต้องฉีดวัคซีนในเด็กนักเรียนทั้งชั้นประถมและมัธยมให้แล้วเสร็จหลังเปิดเทอมอย่างน้อย 1 เดือน เพื่อให้การเปิดเทอมเป็นแบบ on stie มากที่สุด online เป็นเรื่องรอง หรือน้อยที่สุด สำคัญคือ เมื่อมีการติดเชื้อในโรงเรียนต้องไม่ตื่นตระหนกเกินกว่าเหตุจนปิดทั้งโรงเรียนอีก โดยโรงเรียนต่างๆ ได้เตรียมมาตรการป้องกัน ดูแลและแผนเผชิญเหตุไว้พร้อมแล้ว ถ้าผ่านพฤษภาคมไปได้ทุกอย่างก็เป็นไปตามแผน